Vreemdeling-dog-vriend deur Karin Muller | Bydraes | Woes - Kreatiewe platform vir Afrikaans
Aantal woorde: 292
Van tyd tot tyd kruis jou pad iemand anders s'n op presies die regte oomblik. Sonder vooraf beplanning. Sonder enige waarskuwing. Slegs deur die sameloop van omstandighede ontmoet julle mekaar op 'n unieke manier. Op 'n unieke oomblik. So 'n ontmoeting het ons verlede week op 'n plaas buite De Aar gehad. Onverwags. Vreemd. Onseker.
Wat oorspronklik 'n twintig minute werksverbande gesprek met een persoon sou wees, het uitgeloop op 'n ontmoeting met 'n samesyn van mense wat 'n halfuur vantevore nie van mekaar se bestaan bewus was nie.
Ons word na die gesprek genooi vir middagete en geen teëkanting word aanvaar nie. Ek staan stil in die reuse oopplankombuis/gesinsvertrek rond en wil graag help met die dek van die tafel waarvoor daar reeds meer as oorgenoeg hande voor beskikbaar is. Die geskarrel en oor-en-weer beduie na waar nog sopkommetjies en lepels gebêre is, laat my ingedagte glimlag. Ek besef dat ons as buitestaander-dog-betrokkene, vreemdeling-dog-vriend aan hierdie ruim tafel gaan aansit.
Met 'n heerlike pot heilsame sop, port, tuisgebakte brode en blokkies ingevoerde sjokolade is daar 'n gevoel van samehorigheid aan tafel. Daar word geëet. Daar word gelag. Daar word beduie. Daar word staaltjies vertel uit unieke mense se lewens. Dit voel amper soos ou vriende waarmee jy vir 'n tyd lank nie gekommunikeer het nie. 'n Knus warmte wat in jou hart kom nesskrop. 'n Ontspanne rustigheid. 'n Tipe veiligheid.
Wanneer ons uiteindelik die lang pad terug Kimberley toe moet aandurf, sou ons uitvind dat ons motor intussen 'n pap wiel opgedoen het. En wanneer ons nuutgevonde vriend fluks die motorband namens ons ruil, hoop ek heimlik ons pad kruis vorentoe weer – al is dit net om hulle weer te bedank vir hulle besondere gasvryheid en 'n inspirerende dag.
Ek hoop ook so, wat dit smaak jy jy het die rif raakgeboor waarin daar kosbare mense-goud te vinde is. Onopgesmukte gasvryheid en vriendskap! Pragtig!